**VPRAŠANJA IN ODGOVORI**

**JAVNI RAZPIS ZA VZPOSTAVITEV IN DELOVANJE SLOVENSKEGA CENTRA ZA KROŽNO GOSPODARSTVO – ZA ZELENI, USTVARJALNI IN PAMETNI RAZVOJ**

Opomba: V primeru, da se vprašanja potencialnih prijaviteljev podvajajo, bo odgovor podan le enkrat, zato vsem potencialnim prijaviteljem svetujemo, da redno spremljajo vprašanja in odgovore na tem mestu.

# **Vprašanja in odgovori, objavljeni na dan 15. 5. 2024**

***1.*** *»Zanima me ali obstaja kakšen projekt ali razpis za že obstoječa podjetja katera aktivno poslujejo v okviru krožnega gospodarstva?/…/Zato me zanima ali obstajajo kakšne vzpodbude (ministrstev, občine, ip.) ali promocije tovrstnih posameznikov v naši podravski regiji?«*

**ODGOVOR:**

V skladu z določili javnega razpisa glede varovanja osebnih podatkov in poslovnih skrivnosti vprašanja ne objavljamo v celoti, odgovor pa podajamo v nadaljevanju.

Ministrstvo za gospodarstvo, turizem in šport je februarja letos objavilo [Načrt razvojnih spodbud za leto 2024](https://www.gov.si/assets/ministrstva/MGTS/Dokumenti/DRS/Novinarska-februar-2024/Nacrt_razvojnih-spodbud-2024.pdf), iz katerega so razvidne vse načrtovane spodbude, ki jih načrtujemo za letošnje leto, med drugim tudi za krožno gospodarstvo. Spodbude, ki jih načrtujemo in izvajamo, se večinoma izvajajo na nacionalni ravni, brez razlikovanja med regijami. Izjeme so nekateri ukrepi, ki se izvajajo za točno določene regije, kot so na primer načrtovani ukrepi iz naslova Sklada za pravični prehod, ki se osredotočajo na prestrukturiranje v Zasavski in SAŠA regiji.

Glede razpisov občin nimamo zbranih informacij. Predlagamo, da se obrnete na občino, kjer izvajate svojo dejavnost.

***2.***

*»1. V sklopu aktivnosti F navajate »promocija in demonstracija nizkoogljičnih krožnih rešitev«. Kaj se smatra pod demonstracijo oz. kakšne naloge mora center izpolnjevati v tem oziru, saj kot tak ne bo razpolagal z infrastrukturo za demonstracijo?*

*2. Sestava upravnega odbora: vključeni morajo biti predstavniki RO, NVO in podjetje. Ali zadostuje, če so to organizacije, ki so hkrati konzorcijski partnerji?*

*3. V sklopu D in med KPI piše »Število testiranj krožnih rešitev preko vzpostavljene mreže možnih ponudnikov«. Kakšna je predvidena vloga partnerjev v Centru z vidika doseganja tega KPI?*

*4. Za vsak slučaj vprašam: ali so lahko zunanji izvajalci tudi iz tujine?«*

**ODGOVOR:**

1. V sklopu aktivnosti F iz točke 2.2 besedila javnega razpisa, ki vzpostavlja Slovenski center za krožno gospodarstvo – za zeleni, ustvarjalni in pametni razvoj (v nadaljevanju: Center), z imenom »Promocija na domači in tuji ravni«, je med predlaganimi aktivnostmi navedena tudi promocija in demonstracija nizkoogljičnih krožnih rešitev in tehnologij za spodbujanje inovacij.  Demonstracija je v tem primeru lahko nazorno prikazovanje nizkoogljičnih krožnih rešitev v smislu praktičnih demonstracij, lahko pa gre za opisno prikazovanje rešitev, pri čemer infrastruktura za demonstracijo ni potrebna.
2. V preglednici točke 9. Pojasnil javnega razpisa je naveden tudi sledeči ključni kazalnik uspešnosti: »Imenovanje in začetek delovanja upravnega odbora Centra. Vsaj 20 % članov upravnega odbora Centra mora biti imenovanih s strani ministrstva. Imenovan mora biti tudi predstavnik: nevladnih organizacij, raziskovalnih organizacij in podjetja s področja krožnega gospodarstva.« Tako je pri imenovanju članov upravnega odbora potrebno upoštevati tudi vsebino predhodno navedenega ključnega kazalnika uspešnosti.
3. Kazalnik uspešnosti »Število testiranj krožnih rešitev preko vzpostavljene mreže možnih ponudnikov«, ki spada v sklop aktivnosti D »Poglobljena strokovna podpora« iz točke 2.2 besedila javnega razpisa, se nanaša na sofinanciranje in spodbujanje testiranja krožnih rešitev pri ponudnikih ustrezne infrastrukture. Evidenco oz. mrežo ponudnikov bo preko svojih aktivnosti vzpostavil Center, ki bo tudi nudil informacije podjetjem, da bodo prišla do ustrezne infrastrukture za testiranje svojih krožnih rešitev, lahko pa tudi (delno) sofinanciral stroške testiranja.
4. Uveljavljanje stroška zunanjih izvajalcev je omejeno s pravili, ki jih predpisuje Organ upravljanja v okviru evropske kohezijske politike. Navodila za upravičene stroške, objavljena na strani [evropska sredstva.si](https://evropskasredstva.si/evropska-kohezijska-politika/navodila-in-smernice/), je potrebno ažurno spremljati in upoštevati. V slednjih v tem trenutku ni omejitve izbire zunanjih izvajalcev iz tujine.

**3.** »*Glede na razpis za vzpostavitev in delovanje Slovenskega centra za krožno gospodarstvo me zanima, kako lahko kot fizična oseba z znanjem ekologije sodelujem na projektu?«*

**ODGOVOR:**

V 3. točki besedila javnega razpisa je določeno, da morajo biti konzorcijski partnerji pravne osebe javnega ali zasebnega prava, vpisane v Poslovni register Slovenije ali sodni register.  V primeru, da se entiteta v projekt ne umesti kot konzorcijski partner, lahko v projektu sodeluje tudi, če jo konzorcijski parterji izberejo kot zunanjega izvajalca. Pri tem opozarjamo na upoštevanje pravil, ki jih predpisuje Organ upravljanja, med drugim v navodilih za upravičene stroške, ter na določila glede stroškov zunanjih izvajalcev, določena v razpisni dokumentaciji.

Poudarili bi tudi, da javni razpis med ciljne skupine uvršča tudi prebivalstvo, ki bo lahko na primer preko Centra prejelo nove informacije ali se udeleževalo v aktivnostih Centra.

# **Vprašanja in odgovori, objavljeni na dan 27. 5. 2024**

4. »-*Ali mogoče obstaja omejitev za sodelovanje javnega zavoda v vlogi podizvajalca več konzorcijem vezana na predmetni razpis in*

*- Ali je Izjava o podizvajalstvu podlaga za sklenitev pogodbe o sodelovanju ali se pričakuje javno naročilo?«*

**ODGOVOR:**

1. Kot že odgovorjeno zgoraj, uveljavljanje stroška zunanjih izvajalcev je omejeno s pravili, ki jih predpisuje Organ upravljanja v okviru evropske kohezijske politike. Navodila za upravičene stroške, objavljena na strani [evropska sredstva.si](https://evropskasredstva.si/evropska-kohezijska-politika/navodila-in-smernice/), je potrebno ažurno spremljati in upoštevati.

Upravičeni stroški so opredeljeni tudi v 10. točki javnega razpisa in v 7. točki Pojasnil javnega razpisa. Javni razpis ne vsebuje omejitev glede sodelovanja javnega zavoda kot zunanjega izvajalca na več projektih.

2. Pojasnila javnega razpisa v točki 7.3 določajo sledeče: »Vsi konzorcijski partnerji morajo pri izboru zunanjih izvajalcev ravnati v skladu z načelom gospodarnosti in transparentnosti ter s pogodbo o financiranju. Konzorcijski partnerji, ki so zavezanci po Zakonu o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F, v nadaljevanju: ZJN-3), morajo pri naročanju blaga in storitev ravnati skladno z določili ZJN-3.«

Stroški za zunanjega izvajalca so lahko upravičeni v primeru, da sta bili pri izbiri upoštevani načeli gospodarnosti in transparentnosti, ne glede na to, ali je sodelovanje potekalo na podlagi sklenjene pogodbe ali naročilnice. Upravičenec mora utemeljevati način izbora zunanjega izvajalca v skladu z veljavnimi pravili, ki jih predpisuje Organ upravljanja v okviru evropske kohezijske politike in ki jih predpisujejo določila razpisne dokumentacije, tako v primeru sklenitve pogodbe kot tudi na podlagi naročilnice.

**5.** »1. *v obrazcu 1, kjer moramo vpisati začetek projekta, so možnosti samo DA/NE – kaj izberemo oz. ali bo to popravljeno in bo naložen nov obrazec, popravimo sami?*

*2. V referencah je potrebno vpisati , nacionalne, EU in mednarodne dosežke. Pod mednarodne se smatra izven EU?*

*3. Naziv projekta si izmislimo sami kot je npr. praksa na EU projektih ali se držimo dikcije »Slovenski center za krožno gospodarstvo – za zeleni, ustvarjalni in pametni razvoj«?*

*4. Ali je predvidena indeksacija proračuna projekta, glede na visoko inflacijo, ki bo še prisotna v prihodnjih letih v Sloveniji?*

*5. Ali je lahko na CKG zaposlena oseba iz hčerinske družbe, katera ni registrirana v Sloveniji? Kako bi potekal postopek?*«

**ODGOVOR:**

1. Obrazec 1 je imel tehnično napako v polju za vpis začetka projekta. Napaka je bila vmes odpravljena, obrazec, objavljen na spletni strani, pa posodobljen. Za napako se opravičujemo.

2. Mednarodni dosežki lahko obsegajo tako dosežke na EU ravni kot tudi dosežke izven EU.

3. Naziv projekta je določen v skladu z imenom javnega razpisa in zapisan v Obrazcu 1: »Vzpostavitev in delovanje Slovenskega Centra za krožno gospodarstvo - za zeleni, ustvarjalni in pametni razvoj«.

4. Obseg sredstev samega projekta je vnaprej določen in odvisen od razreza evropskih kohezijskih sredstev. V tem trenutku spreminjanje sredstev na ravni celotnega projekta ni predvideno niti se ne načrtuje v prihodnosti.

Izračun obsega stroška na enoto v okviru stroškov plač in povračil stroškov v zvezi z delom pa se bo posodabljal na 2 leti.

5. Točka 10.2. javnega razpisa določa, da bo financiranje po javnem razpisu potekalo skladno s pravili evropske kohezijske politike, veljavno shemo de minimis, veljavnimi Navodili organa upravljanja o upravičenih stroških za sredstva evropske kohezijske politike v programskem obdobju 2021-2027 in Smernicami o poenostavljenih možnostih obračunavanja stroškov, ki so bile izdane za obdobje 2014-2020, ki se jih lahko smiselno uporablja tudi za obdobje 2021-2027 Navodila organa upravljanja o upravičenih stroških za sredstva evropske kohezijske politike

v programskem obdobju 2021-2027 v točki 3.3.1 določajo: »Stroški plač ter druga povračila stroškov v zvezi z delom zaposlenih na operaciji so upravičeni do sofinanciranja. Kot zaposlene se razume osebe, ki so z upravičencem sklenile pogodbo o zaposlitvi.«

V okviru stroškov dela oz. plač se torej lahko na javnem razpisu uveljavlja samo stroške dela za osebe, zaposlene pri upravičencu (konzorcijskem partnerju), nikakor pa ne stroškov za zaposlene v drugih,tudi hčerinskih, podjetjih). Konzorcijski partnerji morajo biti pravne osebe javnega ali zasebnega prava,  vpisane v Poslovni register Slovenije ali sodni register, pri čemer je potrebno upoštevati določilo točke 2.3 javnega razpisa.

# **Vprašanja in odgovori, objavljeni na dan 7. 6. 2024**

**6.** *Ali lahko tuji udeleženci/podjetja koristijo storitve v okviru sklopa D po shemi de* *minimis?*

**ODGOVOR**:

Udeležba pri aktivnostih iz sklopa aktivnosti D je za udeležence oziroma podjetja omejena s pogoji, ki so navedeni v shemi de minimis pomoči »Program ukrepov MGTŠ za spodbujanje podjetništva in konkurenčnosti v obdobju 2024–2030 – de minimis«. Slednja med drugim za udeležence določa: »Sedež, poslovna enota ali podružnica podjetja, ki je deležno razvojne spodbude, je v Republiki Sloveniji.«

**7.** »*1.* *Ali lahko predvidimo tudi podizvajalce, ki bi nastopali kot eksterni evalvatorji za izvedbo evalvacije Centra? Smatramo, da bodo eksterni evalvatorji bolj objektivno pripravili evalvacijo. V sklopu A namreč ni predvidenih podizvajalcev.«*

*»2. Potrebno je pojasniti kako bomo zagotavljali finančne vire za neupravičene stroške. Pod neupravičene stroške se smatra DDV v primeru, ko gre za državno pomoč ali še kaj drugega?«*

*3. »Ali lahko na vstopni točki dela tudi podizvajalec?«*

*4. »Koliko mesecev se dejansko pričakuje izvajanje projekta? Ta podatek potrebujemo za pripravo tabele 14. 4. Npr. od oktobra 2024 do konec maja 2029?«*

**ODGOVOR**:

1. V okviru finančne strukture projekta so predvideni stroški zunanjih izvajalcev, katerih uveljavljanje ni omejeno na posamezne sklope aktivnosti. Kot že omenjeno, uveljavljanje stroška zunanjih izvajalcev je omejeno s pravili, ki jih predpisuje Organ upravljanja v okviru evropske kohezijske politike. Navodila za upravičene stroške, objavljena na strani [evropska sredstva.si](https://evropskasredstva.si/evropska-kohezijska-politika/navodila-in-smernice/), je potrebno ažurno spremljati in upoštevati.

2. Kot navedeno v besedilu javnega razpisa, davek na dodano vrednost ni upravičen strošek, če sredstva kohezijske politike za končnega prejemnika predstavljajo de minimis pomoč. Strošek tudi ni upravičen, če ne ustreza pravilom javnega razpisa ali pravilom, ki jih predpisuje Organ upravljanja v okviru evropske kohezijske politike. Upravičenost financiranja bo ministrstvo preverjalo v okviru vsakokratne presoje zahtevkov za izplačilo, na način in z dinamiko, kot je opredeljeno v pogodbi o financiranju, in sicer predvsem ob upoštevanju pravnih podlag, navodil, smernic in drugih relevantnih dokumentov ter v skladu s presojo, ali gre pri posameznih aktivnostih za aktivnosti, skladne s javnim razpisom in ostalo razpisno dokumentacijo.

3. Kot že omenjeno, uveljavljanje stroška zunanjih izvajalcev je omejeno s pravili, ki jih predpisuje Organ upravljanja v okviru evropske kohezijske politike. Navodila za upravičene stroške, objavljena na strani evropska sredstva.si, je potrebno ažurno spremljati in upoštevati. Izvajanje zunanjih izvajalcev v povezavi z vstopno točko ni nikjer omejeno v razpisni dokumentaciji. V pomoč pri tem, ali gre za upravičene stroške zunanjih izvajalcev, pa navodila med drugim navajajo sledeče primere:

- svetovalne in nadzorne storitve (pravno, finančno, trženjsko, ipd. svetovanje, storitve inženiringa);

- študije o izvedljivosti projektov, projektna dokumentacija, nadzor in investicijski inženiring (po podjemni pogodbi oz. postopku po ZJN);

- prevajalske storitve, lektoriranje in podobno;

- storitve izobraževanja in usposabljanja;

- analize, študije in načrti z informacijskega področja;

- administrativno tehnične storitve, če so neposredno povezane z operacijo;

- storitve izdelave študij, raziskav, vrednotenj, ocen, strokovnih mnenj in poročil;

- stroški najema nepremičnin in opreme, v kolikor so namenjeni neposrednemu izvajanju operacije (izvedba delavnic, usposabljanj ipd., ki so del vsebinskih aktivnosti na operaciji);

- drugi stroški storitev zunanjih izvajalcev, ki so nujno potrebni za izvedbo operacije in so bili predhodno odobreni s strani PT oziroma OU.

1. Projekt se sme izvajati od izdaje sklepa o izboru s strani ministrstva dalje. Projekt se mora izvajati do 31. 5. 2029. V vlogi prijavitelj vpiše datum začetka projekta, ki ga predvideva, pri čemer so seveda možna odstopanja z dejanskim datumom pričetka projekta zaradi objektivnih razlogov in postopkov s strani ministrstva. Navedeni primer trajanja projekta ustreza predvideni časovnici s strani ministrstva.

**Vprašanja in odgovori, objavljeni na dan 18. 6. 2024**

***8.*** *»1. Kaj pomeni, če posamezni partner v okviru izvajanja storitev v centru pridobi tržna sredstva? Se to odbije od subvencije?*

*2. V kolikor smatramo, da je recimo ena aktivnost iz sklopa C bolj smiselna v sklopu B, lahko prestavljamo? Samo imena in namembnosti sklopov ne smemo, si pravilno razlagamo?*

*3. Ali je DDV upravičen strošek tudi, če ima projektni partner DDV v celoti ali delno povrnjen?*

*4. Ali moramo pri pripravi finančnega načrta upoštevati razmerje med sredstvi na postavkah za vzhod in zahod?«*

**ODGOVOR:**

1. V primeru financiranih aktivnosti z javnimi sredstvi se ne sme pridobivati tržnih sredstev. Financiranje ne predstavlja državne pomoči, kar pomeni, da mora biti vsem uporabnikom na razpolago brezplačno.

1. Imena, namembnost sklopov ter predvidene aktivnosti posameznega sklopa so določeni v javnem razpisu in se ne morejo spreminjati s strani posameznih prijaviteljev. Pri pripravi vloge preučite, v kateri sklop se glede na že predvidene aktivnosti vaša aktivnost najbolje umešča.
2. Javni razpis v točki 10.2 določa: »Davek na dodano vrednost je upravičen strošek. Če sredstva kohezijske politike za končnega prejemnika predstavljajo *de minimis* pomoč, DDV ni upravičen strošek«. Navedeno izhaja iz Navodil organa upravljanja o upravičenih stroških za sredstva evropske kohezijske politike v programskem obodbju 2012-2027.q
3. Pri pripravi finančnega načrta vloge ne upoštevate razmerje med sredstvi na postavkah za vzhod in zahod ampak vpisujete v Obrazec 3 Finančni podatki o projektu, kot je v obrazcu predvideno.

*9. »1. Ali Obrazec 7 Vzorec pogodbe o sofinanciranju parafira samo vodilni partner ali vsi konzorcijski partnerji?*

*2. Ali je pod izdelavo elektronske kopije parafirane vzorčne pogodbe za elektronsko kopijo vloge mišljeno, da vam mi pošljemo original/e obrazca 7, sami pa obdržimo sken/e?*

**ODGOVOR:**

1. Obrazec 7 parafira samo zakoniti zastopnik prijavitelja, kot je navedeno v samem Obrazcu 7.
2. V Obrazcu 7 je v tretjem odstavku predhodnih navodil navedeno: »Izdelajte eno elektronsko kopijo parafirane vzorčne pogodbe za elektronsko kopijo vloge.« To pomeni, da izdelate elektronsko kopijo parafirane vzorčne pogodbe in jo vključite med elektronske dokumente vloge na elektronskem nosilcu, ki jo posredujete na ministrstvo, skladno z 11. točko Pojasnil javnega razpisa.«